POZIV STUDENTIMA ZA PRIJAVE ZA SUDJELOVANJE

U BIP PROGRAMU MOBILNOSTI –

**“Genocide and Mass Atrocities under International Law”, Krakov, Poljska**

Poštovane kolegice i kolege,

na temelju objavljenog poziva za BIP Erasmus natječaje: <http://www.unizg.hr/suradnja/medunarodna-razmjena/razmjena-sveucilisnih-djelatnika/natjecaji/>, Pravni fakultet Sveučilišta u Zagrebu sudjelovat će kao Partner na programu pod nazivom “Genocide and Mass Atrocities under International Law” na čelu s voditeljicom programa prof. dr. sc. Majom Munivranom s Katedre za kazneno pravo. Koordinator programa je Pravni fakultet Sveučilišta Deusto, Bilbao s kojim smo umreženi u UNIC alijansi. Program se odvija u hibridnom formatu pa će dio nastave bit izvođen u virtualnom obliku, ali nužan element  programa je i petodnevna fizička mobilnost koja će se realizirati u Krakovu u Poljskoj od 29. siječnja do 2. veljače 2024. godine.

**Opis programa**: Cilj ovog BIP programa mobilnosti je upoznati studente s fenomenom masovnih zločina i genocida, povijesnim primjerima počinjenja ovih najtežih djela u praksi te (ograničenim) odgovorima međunarodnog prava. Program će započeti s online prezentacijom (4 sata) o teoriji i praksi genocida s naglaskom na najvažnije recentne slučajeve. Materijali za pripremu tečaja će biti osigurani unaprijed. Središnji dio programa predstavlja intenzivni petodnevni program koji će se održati u Krakowu u Poljskoj, u okviru kojeg će se studenti upoznati s razvojem međunarodnog kaznenog prava od Nürneberga do danas, stadijima počinjenja genocida (Holokausta), novim tendencijama i prijedlozima novih međunarodnih zločina (ekocid), te općenito pitanjima tranzicijske pravde, istine i pomirenja. U okviru fizičke mobilnosti biti će organiziran i ​​vođeni posjet bivšem logoru smrti Auschwitz-Birkenau, a od studenata se nakon tjedna u Krakowu, očekuje izrada eseja (4.000 riječi) na jednu od tema pokrivenih programom, te njegovo online predstavljanje cijeloj grupi.

**Financiranje:**

Sukladno pravilima poziva, izabrani studenti dobivaju 70 EUR po danu mobilnosti (pokrivaju se i 2 dodatna dana za putovanje). Uz to, Pravni fakultet osigurat će izabranim studentima prijevoz do strane institucije. Posebno skrećemo pozornost da sve ostale troškove studenti snose sami.

**Uvjeti:**

- položeni kolegij Kazneno pravo, Kazneno procesno pravo i Međunarodno pravo, dok se prednost daje studentima koji imaju upisan kaznenopravni modul

- dobro poznavanje engleskog jezika

Studenti će za uspješno sudjelovanje u programu steći 6 ECTS bodova.

**Prijava za sudjelovanje:**

Ljubazno molimo zainteresirane studente da prijavnu dokumentaciju pošalju u Ured za međunarodnu suradnju Pravnog fakulteta na elektronsku adresu: [imo@pravo.hr](mailto:imo@pravo.hr), a u naziv maila neka se obvezno naznači: BIP prijava- ime i prezime studenta.

Prijavi je obvezno priložiti presliku osobnog dokumenta, potvrdu o upisu i prijepisu ocjena i kratko motivacijsko pismo na engleskom jeziku.

Povjerenstvo Fakulteta izabrat će četvero (4) studenata koji će sudjelovati u programu.

**Važno:** studenti moraju u trenutku fizičke mobilnosti imati status studenta!

Također, obzirom da su odustanci od mobilnosti kod BIP programa vrlo otegotna okolnost zbog kojeg čak cijelom konzorciju može propasti program, molimo studente za ozbiljnost i odgovornost prilikom prijave.

**Rok za prijave je 1. kolovoz 2023. godine.**